Марко Ганчев
Баба и Пепи

chitanka.info

Бабата дойде на гости.

Вика: — Луди ли сте, що сте?

В детската градина сам

Пепи ходи. Туй е срам.

Той е малък. Ей така

ще го водя за ръка.

Баба с Пепи се затича

на пресечка да пресича.

— Чакай, бабо. Не сме слепи —

дърпа я обратно Пепи.

— Стой! Червен е светофара.

Бабата на тротоара

смее се, та ще припадне.

— Фар ли, рече? Фар по пладне?

Да не сме я параходи,

фар запален да ни води?

— Корабите води фара,

хората пък — светофара.

Чакай, бабо. Де нахълта?

Светлината му е жълта.

Още малко, бабо Пено.

Хайде, вече е зелено.

Браво. Правилно премина.

Ей я детската градина.

Ето влиза моят клас.

Тук до обед ще съм аз.

Ти ме чакай, че сама

как ще стигнеш до дома?… 

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.